《和林见素次苏子卿见寄之韵四首 其三》
明代·王鏊

驱车远行迈，中道忽自疑。章甫资之越，无乃非所宜。

凉飔撼庭柯，絺绤已凄其。归来洞庭野，茹糗勿复辞。

椒兰亦已变，稂莠能无滋。四时纷代谢，彼此各一时。

独卧茅檐下，无为浪多思。

作者简介：王鏊（1450—1524）明代名臣、文学家。字济之，号守溪，晚号拙叟，学者称震泽先生，汉族，吴县（今江苏苏州）人。十六岁时国子监诸生即传诵其文，成化十一年进士。授编修，弘治时历侍讲学士，充讲官，擢吏部右侍郎，正德初进户部尚书、文渊阁大学士。博学有识鉴，有《姑苏志》、《震泽集》、《震泽长语》。